次韻中秉教授喜雨之作
作者：馮伯規
朝代：宋

paragraphs: 入春絕無一聲雷，赤日又將近夏末。
陰霾蔽天動經月，草木葉上積寸埃。
朝朝群望俱徧走，一毫及民更無有。
雨師遠逃龍亦睡，江澀魚跳鼉空吼。
初雖一雨慰望霓，明晨驕陽射到西。
田如石堅耕不得，欄卧牛犢壁倚犁。
訴天搏手嗟亡策，上山默扣真人宅。
忽然斗暗雲墨黑，盡化焚焦作膏澤。
稽首謝天拜低頭，郡寄且許臣分憂。
擊甌樓上望四野，只願保此三年秋。
吾儕風萍偶接際，剩醖新秫儲年計。
稻苗便秧粟已芽，穩藉清尊度今歲。
五更復聞簷溜聲，欹枕不眠隔窗聽。
公餘一榻安禪處，姑借民謠當詩句。